
                                                          AVIZ
asupra propunerii legislative privind organizarea activităţii comisiilor care se ocupă de privatizarea activelor statului
               În conformitate cu prevederile art. 95 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind organizarea activităţii comisiilor care se ocupă de privatizarea activelor statului, trimisă cu adresa nr. Pl.x- 649 din 11 septembrie 2006, înregistrată  sub nr. 31/1042 din  11.09.2006.

Camera Deputaţilor este Cameră decizională.

Senatul, în calitate de primă Cameră sesizată, a respins, în şedinţa sa din 6 septembrie 2006, propunerea legislativă.

Potrivit prevederilor art. 61 din Regulamentul Camerei Deputaţilor, comisia a dezbătut propunerea legislativă menţionată mai sus, în şedinţa din  1 octombrie 2006.


Membrii comisiei au examinat propunerea legislativă supusă aprobării, expunerea de motive la propunerea legislativă, avizul favorabil al Consiliului Legislativ nr. 408 din 23.03.2006 precum şi Punctul de vedere al Guvernului nr. 1272/18.04.2006, care nu susţine adoptarea acestei iniţiative legislative.
În urma dezbaterilor, membrii comisiei au constatat că intrarea în vigoare a măsurilor ce se preconizează a fi adoptate prin această iniţiativă legislativă poate genera confuzie în aplicarea legii. Guvernul poate fi pus în situaţia de a modifica numeroase acte normative fără ca dispoziţiile legale să precizeze un termen rezonabil şi obiectiv în care să poată fi efectuată schimbarea componenţei a numeroase comisii de privatizare care îşi desfăşoară în prezent activitatea. În consecinţă, membrii comisiei au hotărât,cu un vot împotrivă şi o abţinere, avizarea negativă a acestei propuneri legislative.

În raport de obiectul şi conţinutul său propunerea legislativă face parte din categoria legilor ordinare.

